Olga's lejlighed ligger virkelig godt i hjertet af West Village med den charmerende Bleecker Street lige neden for vinduerne. Vi spiste god italiensk, fransk og cubansk mad - alle restauranter ligger indenfor 100 meter fra hoveddøren, og der er MEGET mere at vælge imellem. Og er du ude på intens shopping af luksusbrands? Du behøver ikke at gå længere end Bleecker Street!
Alligevel er det er dejligt roligt kvarter og et godt sted at bo.
Lejligheden er rummelig - der er køkken/alrum, soveværelse og bad, så det er jo bare en toværelses. Men alle tre rum er meget velindrettede og betydeligt større end normalt, så man har hele tiden fornemmelsen af, at der er god plads og højt til loftet.
Den meget store seng (mindst 200 cm bred) er virkelig god at sove i, og den enorme dundyne er perfekt at sove med. Vi havde dejlige nætter.
Badeværelset fungerer godt med både stort badekar og stor bruseniche, og køkken/alrum fungerer perfekt. Det er absolut muligt at lave mad i køkkenet, og både det store køkkenbord og flydesofaen fungerer helt efter formålet.
Min kone og jeg skulle arbejde i New York i ti dage, og en af os skulle arbejde hjemme i lejligheden. Olgas lejlighed var perfekt til dette formål.
Desuden: Wifi er fornuftigt (70 Mbps down/10 Mbps up) og der er stort fladskærms TV i stuen og ovenikøbet et ekstra i soveværelset, hvis man skulle få lyst til det.